Generalitat i Gandia crearan una comissió amb els municipis de la Safor i la Marina per avançar en infraestructures clau com la CV-60 i el tramvia a Dénia
21 maig 2024

## Generalitat i Gandia crearan una comissió amb els municipis de la Safor i la Marina per avançar en infraestructures clau com la CV-60 i el tramvia a Dénia21 maig 2024Última actualització: 21 maig 2024

![](../gestion/img/763edbd1fd853c4dccf7303aeaf210e099c2d0492deb2bcb4a8e2dc09c86ea25.JPG)  
  

La **consellera de Medi Ambient, Aigua, Infraestructures i Territori, Salomé Pradas**, ha visitat Gandia per mantindre una reunió de treball amb l'**alcalde, José Manuel Prieto**, on s'han abordat diversos temes relatius a projectes que impliquen a les dues administracions.

  
Després d'una reunió i la firma al Llibre d'Honor de la ciutat per part de la consellera, en què han estat presents els portaveus de les formacions polítiques amb representació al consistori, Prieto i Pradas han comparegut davant els mitjans de comunicació. En primer lloc, l'alcalde ha destacat la bona sintonia amb la consellera a l'hora d'apostar pel consens i el diàleg per aconseguir avanços en diverses qüestions relacionades amb les infraestructures.  
  
Prieto ha explicat que s'han arribat a diversos acords. El primer ha estat la constitució d'una comissió de treball d'infraestructures que estarà integrada per la Conselleria, Gandia i representants de les comarques de la Safor i la Marina per tal de recuperar la vertebració històrica que suposaria el projecte del TRAM o el del tren de la Costa. _"Aquesta comissió té com a objectiu avançar en aquest tipus d'actuacions, però també pretenem donar resposta als reptes de futur"_.  
  
Un altre dels punts dels quals s'ha informat és que ja es compta amb la solució tècnica acordada entre Ajuntament, Conselleria i el Ministeri que permetrà connectar la CV-60 amb l'autopista. _"Les tres administracions hem treballat per tindre una solució i esperem poder garantir que una part important del protocol d'infraestructures siga aquesta actuació"_, ha declarat la primera autoritat municipal. Prieto ha afegit que _"la CV-60 és indispensable per al desenvolupament de la nostra competitivitat i economia"_. _"Estem treballant una planificació integral que ha de prioritzar allò que Gandia i la comarca necessiten"_.  
  
En aquest sentit, durant la compareixença s'ha anunciat que abans de l'estiu, Conselleria i Ajuntament plantegen reivindicar les bondats de la CV-60 en un gran acte que pose en valor la infraestructura davant de la ciutadania i el teixit social.  
  
A més, s'han abordat altres aspectes com ara el futur del transport urbà amb la millora de les concessions d'autobusos de la comarca i la nova contracta de transport urbà de Gandia amb l'objectiu de millorar la mobilitat durant aquesta legislatura. A aquesta intervenció, se suma la duplicació de la línia ferroviària entre Gandia i Cullera. Una actuació que l'alcalde ha qualificat d'estratègica. _"L'impuls d'aquesta intervenció és bàsic, ja que millorarà les freqüències de manera que beneficiarem tots els ciutadans que es desplacen a València cada dia i perquè també s'obri la porta al transport de mercaderies una vegada s'establisca el nus de connexió amb el corredor mediterrani"_.  
  
La consellera ha recordat que ja es va celebrar una reunió el mes de novembre passat per plasmar els reptes en matèria d'infraestructures que impliquen les dues administracions. _"Hui venim a explicar els avanços en infraestructures que milloraran la mobilitat de la comarca i de Gandia"_, ha afirmat Pradas. La consellera també ha recordat que en el cas de la CV-60 ja està aprovat el projecte bàsic al tram Palma de Gandia-Gandia, i que ara es procedirà a licitar el projecte de construcció.

  
Respecte a l'enllaç amb l'AP7, s'ha anunciat que la Conselleria convocarà una reunió entre la Generalitat, l'Ajuntament i el Ministeri per consensuar la solució tècnica amb totes les parts implicades.

  
D'altra banda, i pel que fa al tramvia, s'ha explicat que en dotze mesos s'espera disposar de l'estudi de planejament que s'haurà de coordinar amb el Ministeri. _"Des de la Generalitat no renunciem al tren de la costa, creiem que es pot compatibilitzar amb la proposta del tramvia"_, ha afirmat.

  
Pel que fa al transport de passatgers amb autobús, Pradas ha explicat que a finals d'any s'espera licitar les dues concessions del transport comarcal amb autobús de manera que el juny del 2025 aquest servei seria ja una realitat.

[Twittear](https://twitter.com/share)